Document ID: 32014R0439

KOMISJONI RAKENDUSMÄÄRUS (EL) nr 439/2014,
29. aprill 2014,
millega muudetakse määrust (EÜ) nr 250/2009, millega rakendatakse Euroopa Parlamendi ja nõukogu määrust (EÜ) nr 295/2008 ettevõtluse struktuurstatistika kohta seoses näitajate määratluste ja andmete edastamise tehnilise vorminguga
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 11. märtsi 2008. aasta määrust (EÜ) nr 295/2008 struktuurilise ettevõtlusstatistika kohta, (1) eriti selle artikli 11 lõike 1 punkte a ja c,
ning arvestades järgmist:
(1)
Määrusega (EÜ) nr 295/2008 on kehtestatud ühine raamistik liidu ettevõtete struktuuri, tegevust, konkurentsivõimet ja tulemuslikkust käsitleva Euroopa statistika kogumiseks, edastamiseks ja hindamiseks.
(2)
Komisjoni määrusega (EÜ) nr 250/2009 (2) on kehtestatud näitajate määratlused ja andmete edastamise tehniline vorming.
(3)
Selleks et reageerida vajadusele tulemuste parema rahvusvahelise võrreldavuse järele, eriti ettevõtlusstatistikas, tuleb täpsustada vähemalt ühe töötajaga ettevõtete demograafiliste näitajate määratlusi. Nimetatud määratlused tuleks lisada määruse (EÜ) nr 250/2009 I lisasse. Seoses sellega tuleks järelikult ajakohastada andmete edastamise tehnilist vormingut, nagu see on sätestatud määruse (EÜ) nr 250/2009 II lisas, kaasa arvatud andmekogu tunnuste nimekiri, seeria ja muutujate nimekiri.
(4)
Käesoleva määrusega ettenähtud meetmed on kooskõlas Euroopa statistikasüsteemi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 250/2009 I ja II lisa muudetakse käesoleva määruse lisa kohaselt.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja liikmesriikides vahetult kohaldatav kooskõlas aluslepingutega.
Brüssel, 29. aprill 2014

Labels: 4
19
7
9
12